mteb/NusaParagraphTopicClassification huggingface dataset:
Untuak urang nan nio manyaksikan bukti sajarah pado maso dulu dapek mancaliaknyo ka museum atau rumah adek. Istano pagaruyuang adolah salah satu bukti sajarah nan dapek dinimati samo satiok urang. Balokasi di Tanah Datar. Mampalajari adek Minang malalui rumah adeknyo dapek dilakukan di tampek iko. Lokasi nan indak talalu jauah dari jalan utamo. Jarak Istano Pagaruyuang dari Kota Batu Sangka pun hanyo 5 kilometer dengan waktu tampuah perjalanan sakitar 10 minik. Jalan nan rancak sahinggo dapek dimasuki kendaraan roda duo maupun roda ampek. Mampunyoi dayo tarik yaitu sajarah nan khas samo kehidupan suku Minang di waktu dulu. Bahkan ado tampek untuak manyewa baju adek sahinggo pangunjuang dapek manghasilkan moment nan labiah sampurna. Dengan sagalo sayo tarik di Istano Pagaruyung, jiko ado waktu luang marilah bakunjuang sabanta untuak bakaliliang dengan sagalo hal nan ditawarkan disiko.
Arni manikah jo laki-laki nan inyo cintai. Banyak hal nan kaduonyo siapkan, mulai dari rangkaian sampai apo-apo se nan manjadi hal sunnah dan wajib untuak dilakuan. Salah satu yang sunnah nan labiah khidmat jadinyo katiko ado khutbah nikah. Khutbah nikah manjadi panyamangaik juo bagi paro hadirin nan alah hadir yang masiah alun manikah untuak segera manikah dan mamparsiapkan diri dan tau baa caro barumah tanggo. Ambo ingek bana baa bantuak muko ambo katiko manangih kareno mandanga khutbah ustad yang alah mancaritoan tentang sapasang suami isteri. Badak alah hampia ratak, bulu mato lapeh sabalah, celak arni alah luntua ndeh untuang se baok kaco jadi bisa dielok an. Arni se takajuik dek bantuak muko inyo, apolai urang lain kalau tau.
Kahamilan adolah suatu fase krisis maturase, yang konsekuensinyo indak mungkin untuak dihindari. Usaho yang dapek dilakukan hanyolah mangurangi derito yang akan dialami. Salah satu caro yang dapek ditampuah guno mangurangi darito kahamilan dan parsalinan adolah dengan malakukan olahraga atau latihan. Sabalum malakukan dan manantukan macam latihan atau olahraga, sabaiknyo didahului jo konsultasi pado dokter atau ahli fisiologi. Kalau indak konsultasi labiah dulu akan mambahayokan. Manuruik panalitian, bayi yang lahia premature, salah satu panyababnyo adolah katiko hamil ibunyo banyak ba olahraga, sahinggo tekanan bayi turun kabawah, sahinggo bayia kalua alun pado masonyo. Dan labiah dari 50% kasus kalahiran premature dapek manyababan anak bakabutuhan khusus.
Malakukan kagiatan rutin keagamaan dengan mambaco surek-surek pendek di Alqur'an satiok pagi. Mambacon surek pendek memang alah manjadi tradisi di lokal ambo satiok pagi. Ancak bana kalau awak indak pernah maninggan untuak mambaco surek-surek di Alquran. Kareno di sakolah kami mambaco surek nan labiah panjang tu di hari tatantu se jadi kalau satiok hari indak pernah tingga mambaco al-quran walaupun surek yang pendek se. Manuruik ambo dengan mambaco al-quran awak bisa labiah mandapek an berkah apolai nio baraja di sskolah dan bisa juo tahindar dari hal-hal burusl banyaklah pokoknyo kautamoan yang ado dari mambaco Al-quran satiok hari dima se awak.
Salamo libur den adolo mambuek gulai asam padeh. Asam padeh ko adolah masakan khas Sumatera Barat. Makanan ko terkenal jo ciri khas kuahnyo nan kental yang mambuek rasonyo labiah gurih, padeh jo asam. Tapi walaupun nampak kuahnyo ko kental mamasak asam padeh ko ndak pakai santan do malainkan pakai aia putiah biaso, yo batua aia putiang nan biaso awak minum tu. Asam padeh ko acok di masak jo ikan tongkol tapi walaupun takah itu awak bisa mamakai bahan lain takah ayam ataupun dagiang jawi. Tagantuang salero masiang masiang. Karano papaduan dari kuahnyo nan segar sangek pas dipakai jo ikan, ayam ataupun dagiang jawi, dijamin langsuang suko dan ketagihan.
Tsunami Dahsyat nan manghantam Aceh di tahun 2004 iko telah manghancuakan bagitu banyak bangunan nan ado di sakitar pantai. Namun ado hal nan manjadi pusat perhatian warga Indonesia dan dunia karano ado duo masjid nan masih kokoh meski tsunami telah manerjang yaitu Masjid Raya baiturrahman dan Masjid Rahmatullah. Kaduo masjid iko telah salamek walaupun terjangan tsunami manghancuakan sagalo bangunan di sakitar masjid. Kejadian iko sangek mangajuikkan karano Allah sakali lai mampacaliakkan kekuasaannyo. Banyak nan bapendapek kalau bangunan masjid iko nan sangek kokoh sahinggo indak mandarito kerusakan nan bagitu parah. Namun hal iko agama mambingungkan karano air laut dari terjangan tsunami tersabut indak masuk ke dalam masjid sahinggo jamaah nan sadang barado dalam masjid indak tersaret air atau tenggelam. Sahinggo masyarakat mampacayoi kalau iko adolah salah satu bentuk perlindungan nan Allah barikan kapado jamaah atau urang nan sadang barado di dalam masjid tersabuik.
Sedang angek-angeknyo kini berita anak gadih umua 19 tahun nan manikah jo kapalo desa. Perkawinan ko banyak lo disorot dek urang soalnyo di dalam foto nan tasebar foto anak daronyo ko nampak sangat tertekan sedangkan marapulai dan urang-urang nan ado di foto abih galak gadang sadonyo. Berdasarkan kaba nan baredar keceknyo anak gadih ko dipaso manikah jo kades karano urang tuo nan padusi ndak bisa malunasi utangnyo ka pak kades ko. Langsuang takana dek ambo carito Siti Nurbaya jo Datuak Maringgi nan dijodohkan dek urang tuonyo karano ndak mampu bambayia utang. Ternyato carito rakyat tu ndak hanyo sekedar carito rakyat se kini tapi ado di dunia nyato.
Dima pun kalian barado, manyiapkan diri dalam kondisi bencana adolah suatu hal nan sangaik penting dan ndak buliah di sepele kan. Kalau di kantua-kantua biasonyo lah disadiokan lambang-lambang, simbol-simbol, dan alat-alat sabagai panduan kalian dalam manyalamaik an diri katiko bencana datang. Misalnyo simbol arah dan jalur evakuasi lewat janjang, panyadioan apar untuk pertolongan pertamo kalau ado nan tabaka, dan lain-lain. Kalau di kantua kalian alun manyadiokan hal itu sadangkan kantua kalian punyo gedung nan laweh mako ambo sarankan ka kalian untuak bisa ma ajukan pengadaannyo kapado perusahaan karano ndak sado urang nan mangarati dan kenal dengan denah kantua kalian, sahinggo katiko ado bencana mereka akan binguang kama harus manyalamek an diri.
Bara jenis hobi dapek manimbulkan dampak negatif bagi wak atau masyarakat. Karno itu ado hobi nan dilarang padohal hobi adolah kegiatan nan wak lakukan karno suko dan sanang jo kegiatan tu. Salah satu hobi nan dilarang adolah bajudi. Bajudi dapek mambuek wak tagiah dan kalau kalah bisa lo mambuek harto wak habis sio-sio. Hal iko dapek lo manimbulkan masalah ekonomi dan keluarga untuak urang nan suki bajudi. Bajudi bisa lo maningkekan angko kriminalitas dan kekerasan di masyarakat. Meskipun mambuek sanang, namun Jiko hobi ko manimbulkan dampak negatif di masyarakat mako pemerintah buliah malarangnyo. Hal ko bertujuan untuak manjago Kasejahteraan dan kapantiangan umum.
Dimitar Berbatov adolah salah satu penyerang tajam pado masonyo. Pamain timnas Bulgario ko kini alah pensiun dari dunia sepakbola. Sabalum pensiun, pamain kelahiran 30 Januari 1981 ko bamain untuak klub Prancis, yaitu AS Monaco. Salamo karir seniornyo, Dimitar Berbatov pernah mambela 7 tim di liga-liga top dunia. Tim nan dibelanyo mulai tim gadang seperti Manchester United sampai tiim nan mungkin namonyo ndak banyak diketahui dek penggemar sepakbola zaman kini, yaitu CSKA Sofia. Puncak karir Dimitar Berbatov adolah katiko mambela Raksasa Liga Inggris, yaitu Manchester United. Di Manchester United Berbatov barhasil maraiah gelar pancetak gol terbanyak Liga Inggris dan mamanangi sajumlah gelar juara.
Sabagai nagaro yang kayo akan tradisi, Indonesia alah melestarikan ko salamo baabad-abad. Masiang-masiang daerah mamiliki adaik istiadaik nyo surang. Upacaro ciek ko yo sabana unik, tradisi ko barasa dari Bali yang banamo Metatah atau Mepandes. Upacaro adaik bali yang iko cukuik terkenal juo di Indonesia. Jadi, langkah nan dilakuan adolah patamo anak yang malakuannyo yang alah baranjak gadang atau dewasa, kaduo manyiapkan mental, katigo manyiapkan sadolah bahan atau alaik yang diparaluan, tarakhir mamotong gigi sasuai anjuran tradisi. Tradisi ko mangikir gigi, 6 gigi rahanh ateh, 4 gigi seri, dan 2 gigi taring. Tujuan upacaro adaik ko adolah supayo anak laki-laki dan padusi terhindar dari hal buruak.
Coffe Roster adolah urang nan punyo kemampuan untuak mambaka biji kopi setelah di panen dari perkebunan kopi nan awalnyo masih bawarna putiah jadi bawarna kecoklatan nan dibantu jo masin roaster. Karano ambo adolah pecinta kopi mako ambo kadang suko kesal kok manamuan kopi nan rasonyo ndak lamak. Jadi ambo setuju bana jo pendapat salah satu profesional coffee trainer, Eris Susandi dalam salah satu bukunyo nan bajudul Coffee Roster, basonyo seorang coffe roaster wajib tahu jenis-jenis varietas tanaman kopi dan karakter dari raso biji kopi tu. Selain itu, harus lo tau apo se teknologi roasting seperti jenis-jenis masin roasting serta caro manggunoannyo. Sahinggo, kopi nan dihasilkan mampunyoi kualitas nan rancak.
di cino urang urang mampunyoi kabiasaan an aneh, yaitu suko makan-makanan mantah. padahal makan makanan nan mantah tu adolah sumber dari sagalo panyakin. ntah apo nan jadi budaya disinan makan makanan mantah tu. dari jenis makanan pun babagai binatang nan dimakannyo dek urang urang tu. bagi urang indonesia makanan tu aneh bana untuak dimakan. karano urang indonesia punyo banyak makanan nan lamak sasudah dimasak. Makonyo agak heran mancaliak makanan urang-urang tu. Baa ndak ado se panyakik yang ditimbuaan. Semisal covid pun barasal dari sinan karano makan makanan aneh tu mah kaya kalilawa. Jadi sumber masalah dunia bara tahun tarakhir ko.
Makanan yang banyak protein adolah olahan ikan, ambo ado resep untuak hidangan ikan namonyo ikan asam manih. Saos asam manih ko indak di ayam se yang lamak di ikan pun lamak. Patamo awak tumis se bombay, bawang merah, putih, cabe merah dan ijo lalu tomat alah harum masuak an saos tomat dan cabe masuak an penyedap nyo dan diagiah maizena alah siap siraman ka ikan yang alah awak goreng. Mudah bana masak ikan asam manis ko, tantunyo indak sajian nyo se yang ancak tapi rasonyo pun lamak. Ambo acok bana manyaranan kawan ambo untuak cubo resep ko, jadi resep ko cocok buek kalian cubo dirumah.
Banyak urang nan mampadabaikan kama tampek liburan paliang favorit. Apokah ka pantai atau ka pagunuangan. Memang kaduo tampek ko punyo kalabiahan jo kakurangan masiang-masiang. Ditambah pulo kondisi geografis Indonesia nan lueh dan beberapa daerah nan jauah dari pantai atau jauah dari gunuang. Untuak urang nan dakek rumahnyo indak ado pantai, mungkin mamiliah pantai untuak pai liburan, dalam rangka untuak mancari suasana baru. Baitu pulo sabaliaknyo bagi urang nan tingga di daerah pantai mungkin nio liburan ka deerah puncak atau pagunuangan. Sabananyo baiak gunuang ataupun pantai ko samo-samo ancak untuak dijadikan tujuan liburan, nan pantiang adolah jo sia wak pai liburan dan indak lupo untuak tatap manjago kabarasiahan dan kelestarian alam wak.
Akhir-akhir iko cemilan churros sadang banyak dikonsumsi dek anak mudo, tamasuak ambo. Untuak nan alum tau, churros adolah cemilan nan barasal dari negara Eropa, yaitu Spanyol. Churros partamo kali ditamukan dek seorang pangambalo kambiang pagunuangan Spanyol. Namo churros bahkan diambiak dari salah satu kambiang nan dikubalo di sinan. Namo churros dipiliah karano bantuak dari cemilan itu manyarupoi tanduak kambiang. Awalnyo Churros hanyo dibuek dengan 3 bahan, yaitu tapuang, aia, dan garam. Kamudian samakin bakambangnyo zaman, churros pun dibuek dengan duo tambahan bahan yaitu talua dan margarin. Di negara asalnyo, churros biaso dijadikan sabagai menu sarapan. Caro makan churros nan paliang populer adolah dengan macelupkan ka dalam cokelat. Namun di Indonesia, churros banyak dikonsumsi dengan brown sugar dan kayu manih.
Kawan-kawan harus mancubo menu iga bakar nan ado di Soto Tangah Jua, Iga bakarnyo dibalua dek bumbu padeh dan diagiah kecap jadi ado raso manih-manihnyo. Raso iga nan lunak jadi indak payah dipotong samo sakali. Harago saporsinyo 45.000 isinyo 2 potong iga bakar, nasi putiah jo lalapan. Aden partamo kali mancubonyo mintak tambah nasi putiah saking lamaknyo haha. Nasinyo lamak pulo, bukan nasi pulen. Palayannyo pun indak pilik pas den mintak tambah sausnyo. Iko alah katigo kali den mancubo Iga Bakar di Soto Tangah Jua. Tampeknyo indak payah ditamui. Kalau kawan-kawan maleh kalua rumah, menu iko bisa dipasan pulo malalui kurir atau  gofood.
dalam manggunoan alat dapua harus manggunoan alat dapua yang nyaman dan aman. karano iko manyangkuik tentang keselamatan. samisal contohnyo katiko kito mamotong bahan masakan, harusnyo kito haru manggunoan saruang tangan nan kuek dan anti terhadap katajaman pisau. saruang tangan ko haragonyo lumayan maha mancaliak kagunoannyo sangaik vital. saruang tangan ko tabuek dari bahan karet karano karet nan bakualitas ado nan tahan dari pisau. alah bara banyak kajadia urang nan luko katiko mamasak gara gara indak ado mamakai saruang tangan kan. di taraf profesional mamakai saruang tangan ko adolah hal wajib. salain itu saruang tangan ko bafungsi untuak manjago makanan bia ndak takontaminasi dari hal hal nan ado ditangan awak.
Banyak macam masin cuci yang ado kini, baragam dan mamiliki kalabiahan jo kakurangannyo masiang-masiang. Kini ambo labiah mamiliah masin cuci frontloading, kareno itu yang ambo pakai kini. Kareno manuruik ambo masin cuci froantloading ko banyak kalabiahannyo bisa mamudahkan awak dan labiah irit tantunyo. Awak caliak se lah babarapo review kalabiahannyo, pasti nio jo mambali nan bantuak ambo. Kareno masin cuci iko bisa mancuci labiah barasiah, labiah hemat aia jo detergen itu juo nan ambo rasoan. Walaupun mode tu tantu banyak kalabiahan jo kakurangan dari merek masin cuci, cuman untuak kini memang ambo alah nyaman bana jo masin cuci yang ambo bali.
Dina acok bana dulu dicacek dek kawan-kawan sakolah inyo. Kareno dulu pas kelas 11, dina ko gapuak bana. Banyaklah macam-macam kato yang dicacek dek kawannyo. Sadiah bana parasaian dina, inyo baniek bana untuak manurunan barek badan. Soalnyo sakik hati bana, kawannyo mancacek dina taruih se. Dina ingek bana kawannyo dina ko bantuak gentong. Badan gapuak, kulik agak galok, badan indak lo tinggi bana, pipi bakpau. Walaupun bantuak yang dikecek an jo kawannyo bantuak, tapi satidaknyo jan mode tu bana. Akhrinyo salamo 5 bulan panantian dengan olahraga acok. Olahraga alah maagiah manfaaik bagi dina, manurunan barek badan inyo, mambaka kalori dan manghindari obesitas.
Food photography adolah fotografi nan bafokus pado makanan, atau manggunoan makanan sabagai subjek utamonyo. Mamoto makanan indak hanyo bafokuspado makanannyo sajo, tapi pado sakitarnyo pulo, panataannyo, jo kaadaan sakitarnyo. Jiko ang tatarik untuak mandalami karajo photography, langkah partamo nan harus ang lakuan adolah, mancari tau sagalo tentang food photography, kaduo mampabanyak pengetahuan tentang makanan,  caro mamasaknyo, teknik panyajian, tampek panyajian, dan lainnyo. Katigo, mambanyakan praktek. Kalau hanyo teori tanpa praktek akan sulik mandalami profesi nan bahubungan jo kamera iko. Jadi, banyak-banyaklah mamoto makanan. Palajari pulo trik dan tipsnyo nan bisa kawan-kawan dapek jo saliang babagi sasamo kawan saprofesi atau mangikuikan kelas-kelas food photography.
Ambo sangaik manyukoi game pubg mobile. Hampia satiok hari ambo mamainkan game survival tersebut. Ambo biasonyo main pubg mobile katiko malam hari satalah sado karajo ambo salasai. Biasonyo ambo bamain jo adiak-adiak ambo. Kami biaso main salamo 2 sampai 3 jam tagantuang mood kami sajo. Peta nan kami mainkan pun baganti-ganti sasuai jo kainginan kami. Namun, peta nan paliang acok kami mainkan adolah erangel. Erangel memang adolah peta utamo di pubg mobile. Rato-rato urang pasti mamainkan peta erangel. Salain erangel kami biasanyo bamain juo di peta miramar atau sanhok. Dulu katiko masih ado vikendi, kami pun acok main di vikendi.
Anak mudo kini lah banyak nan sadar akan pentingnyo dana daruraik. Baru-baru ko ado salah satu perusahaan finansial, yaitu PT Bibit Maju Bersama nan manyadioan aplikasi nan baguno sabagai tampek bainvestasi tarutamo bagi para investor pamulo. Walaupun demikian, bibit ndak hanyo digunokan dek urang sabagai sarana investasi, malainkan digunokan juo sabagai tampek untuak manyimpan dana daruraik. Caro untuak mamulai investasi di bibit ko pun mudah. Kalian tingga unduh aplikasi bibit di hp kalian, kemudian daftar akun dan buka rekening sacaro online tanpa formulir. Pembukaan rekening bisandimulai dari  500 ribu sasuai dengan minimal investasi awal di bibit. Setelah salasai tadaftar, kalian akan di agiah 5 portofolio nan disesuaikan jo apo nan kalian butuahan. Abis tu kalian lah bisa mulai bainvestasi dengan mambali reksadana nan alah direkomendasikan.
Untuak urang nan punyo passion dibidang kuliner, banyak caro nan bisa dilakuan untuak dapek bagabuang. Caro nan alah banyak urang cuboan yaitu dengan mamasuki sakolah mamasak. Kini, banyak beasiswa nan tasadio untuak manunjang seseurang untuak dapek mangembangkan keahliannyo dibidang kuliner contohnyo beasiswa ka Le Cordon Bleu nan merupakan lembaga pendidikan tabesar di dunia untuak bidang kuliner. Caro untuak mandapekan beasiswa iko yaitu maisi formulir pendaftaran, malengkapi persyaratan administratif untuak keperluan dalam manyaleksi urang nan ka diagiah kesempatan. Persyaratan iko contohnyo sertifikat IELTS, transkip akademik, identitas diri. Satelah, sado persyaratan disiapan dan dilengkapi, maka kirim lalu email nan ado dicantuman dibrosur pendaftaran. Satelah mangirim berkas-berkas, mako dapek ditunggu informasi salanjuiknyo nan disampaian diakun pribadi atau postingan nan dibagian biko.
Ingek jo carito nan ado raksasa nyo, carito rakyat daerah Jawa,Timun Mas. Ado jando nan hiduik surang dan suatu katiko inyo batamu jo raksasa yang nio makan anak, lalu sabuik se namonyo sarni. Sarni mangecek kalau inyo ndak ado anak, disitulah raksasa maagiah inyo 2 biji ketimun. Ketimun nan alah gadang dan dipatiak jo sarni tanyato didalamnyo ado seorang anak. Saat patamo kali mancaliak timun tu pas alah dibalah, kalua warno emas nan tarang manyialauan mato, dicaliak sadamikian rupo tanyato ado seorang anak yang kamek. Konflik terjadi katiko sang anak alah gadang dan raksasa managiah janji sarni wakatu dulu, tapi sarni jo timun mas ndak nio ikuik apo nan diparintahan jo raksasa. Timun mas malawan raksasa dengan caro yang diajaan petapah, akhirnyo timun mas selamat dari kejaran raksasa.
Dalam agamo awak diaja an katiko nio sesuatu harus bausaho talabiah dahulu supayo awak bisa maharagoi hasil nan awak dapek an. Mode itu lo kalau kalian nio punyo badan nan tinggi.  Manuruik ambo kalian harus bausaho dengan acok-acok maloncek dari kini. Kalau alah labiah umua 21 tahun ndak akan ado pangaruahnyo lai. Jadi jan sampai talambek. Beko badan urang abih tunjang-tunjang kalian se nan pendek bondek surang. Walaupun faktor keturunan mampangaruahi tapi ndak ado salahnyo untuak bausaho. Untuak manunjang tu ambo raso kalian butuah tali skipping. Dengan tali skipping ko loncek kalian kan labiah ta arah. Selain itu kalian bisa lo mambaka lamak nan ado di tubuah dan mampakuek otot-otot kaki.
Produk makanan instan nan paliang banyak digemari yaitu mie instan. Mie instan ado duo jenis yaitu mie kuah jo mie goreng. Makanan iko dapek dibuek dima se selagi ado aia angek. Makanan iko murah dibaok kama-kama contohnyo katiko mandaki ka gunuang, pai camping. Selain itu, proses mambueknyo nan gampang, sabanta, dan praktis. Dalam mengolah mie instan kuah tahap-tahap yang paralu disalasaian yaitu partamo angekan aia sampai mandidih. Kaduo, masuakan mie kadalam wadah nan barisi aia angek tadi. Tahap katigo, masuakan bumbu-bumbu mie kadalam mie yang sadang tarabuih. Tunggu, sampai mie masak. Salin mie yang alah masak kadalam mangkok. Mie siap dinikmati.
Usaha nan haruih dilakukan  sabagai saurang pengusaha katiko inyo dilanda kerugian dalam malakukan usahanyo yaitu partamo manganalisa Letak kesalahan nan dilakukan oleh perusahaannyo sahinggo bisa rugi.  kaduo,  manyimpulkan  apa sajo nan manjadi permasalahan sahinggo perusahaan bisa dilanda kerugian.  katigo,  mancari tahu mangapa permasalahan tasabuik bisa tajadi kapado perusahaan.  kaampek, mamecahkan masalah nan ado dalam perusahaan jo mambuat strategi nan cukuik ampuh untuak mangatasi kerugian tasabuik takah mamperbaiki sistem produksi,  pemasaran,  manajemen dan lain sabagainyo.  kalimo,  mangetahui apa nan manjadi kekuatan  atau kelebihan perusahaan sahinggo hal itu bisa digunokan sabagai salah satu  strategi untuak manumbuhkan kambali perusahaan tasabuik.  keenam, mangeksekusinyo jo cepat dan tepat sahinggo perusahaan indak manunda-nunda untuak bargerak.
Sarapan adolah hal yang penting untuak mangisi tanago awak dan meningkek an aktifitas awak manjalani hari. Untuak pagi ko amak ambo nio masak sop dagiang untuak kami sarapan sarumah. Ambo manolongan dalam hal potong-mamotong  jadi ndak lo payah karajo ambo. Hal yang paling paralu adolah pisau dapua kok ndak ado pisau di dunia ko baa caronyo bisa dengan mudah buek motong bahan-bahan masakan. Untuang se pisau yang ambo pakai tajam jadi karajo ambo capek dan sop dagiang pun salasai dengan capek. Masakan alah siap wakatu nyo makan lai, potongan dagiang dan sayua nyo pun ancak dek gara-gara pisau yang ambo pakai tajam.
Caro mampasiapkan dana darurat. Banyak urang sabananyo tahu kalau dana darurat ko sangek pantiang untuak dipegang. Sayangnyo, indak sado urang nan bisa mampasiapkan dana darurat dengan elok. Nan partamo adolah hituang barapo dana darurat nan dibutuahan. Partamo-partamo, dunsanak haru ituang dulu barapo gadang dana darurat dunsanak paralu. Satiok urang butuah dana darurat nan nominalnyo babeda-beda. Dunsanak harus bisa manantuan barapo gadang dana darurat nan paralu dipunyoi. Nominal dana darurat ko bisa dipangarahui dek banyak hal, salah satunyo gadang pamasukan dan pangaluaran nan dilakuan untuak kabutuhan utamo. Dana darurat ko bisa pulo dipangaruhi kabiasaan nan dilakuan sahari-hari. Misalnyo sajo dunsanak naiak onda untuak baaktivitas atau dunsanak punyo hobi olahraga badminton.
Babarapo hari nan lalu sadang heboh video nan mancaliak an sapasang anak SMP nan mancaliak bakatnyo manampilkan dancesport di lapangan sakolahnyo. Tapi indak saketek mancacek ddari komenan urang di internet. Sampai-sampai urang dari sakolah minta maaf dan maagiah konfirmasi tantang video itu. Dancesport tantulah oalharga nan masih awam untuak urang Indonesia. Ado pulo keceknyo marusak generasi bangsa. Padahal rasonyo kalau tau tantang konsepnyo urang kan samarang mengeceknyo ajo muluiknyo. Tantunyo olahraga ko bukan dari negara timur dan awak sabagai urang rimur indak biaso macaliaknyo. Kalau awak mancaliaknyo dari sisi olahraga dan sisi kacomato nan labiah elok rasonyo indak ado pamasalahan yang mano iko alah masuak ka cabang olahraga nan dipatandiangkan.
Tahun 2018, Siska mandaftar kuliah disalah satu universitas negeri di daerahnyo. Siska mandaftar di jurusan Tataboga. Alasan inyo maambiak jurusan itu karna malanjuikan keahliannyo sewaktu SMK dulu. Akhianyo Siska ditarimo dibulan Juli 2018. Siska sanang bana karna dapek malanjuikan perjuangannyo untuak mengembangkan pengetahuan jo keahlian mamasaknyo. Dalam dunia perkuliahan, Siska manjadi labiah aktif dalam mangasah keahliannyo contohnyo acok ikuik lomba, seminar, praktek. Di Tahun 2020, Siska mulai mancoba untuak mampraktekan ilmu yang lah dipelajarinyo di salah satu Restoran terkenal dikotanyo dalam kegiatan wajib yang diadoan dek kampus yaitu magang. Disitu Siska dapek banyak ilmu yang salamo iko alun pernah dipelajarinyo.
Alah jaro ambo babalanjo online lewat website di Internet. Ambo kiro urang nan manggaleh di internet tu tapicayo sadonyo ruponyo ndak. Apolai kadai nyo tu alah punyo website surang. Nan tambah buek ambo sakik hati tu adolah iko ndak untuak pertamo kalinyo ambo balanjo online di internet tapi masih bisa juo takicuah. Bodoh bana ambo rasonyo. Padohal ambo tau ba a caro malacak nomor rekening panipu tapi sayangnyo ambo taingek untuak mancek rekeningnyo setelah pitih alah ambo transfer ka urang nan manggaleh. Betapa takajuiknyo ambo mancaliak ruponyo nomor rekening tu alah dilaporkan sabanyak 6 kali karano telah melakukan penipuan. Tarimo se jo lapang dado lai.